**Saopštenje za medije**

**Donacija EU od 1,4 miliona evra za nove objekte u Botaničkoj bašti**

**Beograd, 3. oktobar 2014.**

Preko 1,500 zeljastih biljaka i oko 350 vrsta drveća, žbunja i egzotičnog bilja ubuduće će bezbedno rasti u rekonstruisanim objektima Botaničke bašte “Jevremovac” u Beogradu, nakon što su radovi finansirani iz donacije Evropske unije (EU) završeni. Kompletna rekonstrukcija velikog staklenika u Botaničkoj bašti i renoviranje malog staklenika (množare) koštala je 1,4 miliona evra, a novac je došao iz pretpristupnih IPA fondova EU za Srbiju.

Veliki staklenik, originalno sagrađen 1892. godine, potpuno je renoviran, opremljen najsavremenijim staklenim zidovima, a instalirana je i unutrašnja oprema u skladu sa najnovijim tehnološkim i naučnim standradima. Renoviranje malog staklenika i njegovo povezivanje na sistem toplovoda omogućiće biolozima da biljke gaje i rasađuju u potpuno prirodnim uslovima.

Botanička bašta i Institut za botaniku kojem pripada, predstavljaju nastavno-naučnu jedinicu Biološkog fakulteta Univerziteta u Beogradu, na kojem više od 1.000 studenata osnovnih, master i doktorskih studija pohađa predavanja u vezi sa različitim botaničkim disciplinama. Botanička bašta takođe predstavlja i “pluća” grada, a od 2007. proglašena je i za spomenik kulture u Srbiji.

Ovi radovi deo su EU projekta “*Unapređenje infrastrukture visokoškolskih ustanova u Srbiji – EU HETIP*” čiji budžet iznosi 30 miliona evra. Ovaj projekat, deo je pomoći EU Ministarstvu prosvete, nauke i tehnološkog razvoja koja je namenjena obnovi infrastrukture – laboratorija, istraživačkih kabineta, učionica i komunalnih objekata na 27 državnih fakulteta u Beogradu , Novom Sadu , Kragujevcu, Nišu, Kraljevu , Novom Pazaru , Boru , Vrnjačkoj banji, Čačku, i Leskovcu.

EU HETIP isporučio je standardnu nastavnu, specifičnu naučnu i modernu IT opremu za svih 27 visokoškolskih ustanova na pet državnih univerziteta u Srbiji. Moderna, višenamenska nastava oprema značajno će unaprediti nivo znanja, poboljšati praktične veštine i stručnost studenata u Srbiji, a značajno će pomoći i Ministarstvu prosvete, nauke i tehnološkog razvoja u unapređivanju naučnih kapaciteta, naročito u razvoju tehničkih inovacija i istraživanja koja bi trebalo da dovedu do ekonomskog napretka.

Projekat EU HETIP podržava napore Srbije u procesu reformi obrazovanja i jačanja potencijala univerziteta kako bi oni zauzeli centralno mesto u podizanju nivoa zaposlenosti i ekonomskog jačanja. Studenti na državnim univerzitetima u Srbiji i nastavno osoblje, počeli da koriste obnovljene prostorije i novu opremu od školske 2013/2014.

Projekat EU HETIP realizuje međunarodni konzorcijum “Safež i Mot Mekdonalds”, a njime rukovodi Delegacija Evropske unije u Republici Srbiji. Od 2000. godine Evropska unija je u projekte unapređenja i podrške reformi obrazovanja u Srbiji uložila više od 63 miliona evra.

Za više informacija posetite: [www.hetip.rs](http://www.hetip.rs).